Den 30-årige kineser Wang Zhao har fået godkendt sin ansøgning om en opholds- og arbejdstilladelse af Styrelsen for International Rekruttering og Integration.

Det skriver JydskeVestkysten.

Den 30-årige kineser driver en sushirestaurant i Nordby på Fanø.

For et par måneder siden fik han afslag på sin ansøgning om en arbejds- og opholdstilladelse, fordi en del af hans løn blev udbetalt som en bonus.

Vurderingen fra styrelsen var derfor, at han årsindkomst ikke var på de krævede 375.000 kroner.

Men efter at have indsendt en ny ansøgning har Wang Zhao nu fået en ny midlertidig arbejds- og opholdstilladelse, der gælder frem til d. 14. juni 2020.

Læs også : Fanøs sushikok venter stadig på en afgørelse

Selvom Wang Zhao nu kan arbejde i Danmark frem til 2020, så er hans arbejdsgiver Ivar Cenholt ikke tilfreds.

- Vi ved ikke, hvad konsekvensen bliver af, at han er gået glip af to måneders løn, mens sagen har stået på. Det kan gøre det problematisk at nå op på de 375.000 kroner i år, og så havner vi jo i samme situation igen, siger han til DR Syd.

Ivar Cenholt undrer sig også over, hvorfor man ikke har givet svar på ansøgningen om den permanente arbejds- og opholdstilladelse.

Wang Zhao siger selv til JydskeVestkysten:

- Jeg er rigtig glad for at kunne begynde at arbejde igen, men jeg vil virkelig gerne have en permanent tilladelse. Jeg føler mig dansk og har boet her længe, så jeg vil gerne være en fast del af Danmark.

Wang Zhao bor på Fanø sammen med sin hustru og barn. Han forventer at kunne åbne sin restaurant på torsdag.

Sagen kort